El programa d'emissions de valors a llarg termini de la Generalitat de Catalunya ha esdevingut un sistema àgil de posada en circulació de valors, que ha permès una font sistemàtica i transparent de captació de recursos en funció de les necessitats de finançament.
No obstant això, per tal que l'objectiu a dalt esmentat pugui continuar desenvolupant-se, són necessaris volums de negociació suficientment amplis i instruments prou eficients per permetre dotar als valors de la liquiditat i l'expectativa de negociabilitat que el mercat exigeix.
Uns dels instruments que permeten aquests objectius són, d'una banda, el bescanvi de valors pels quals es podran substituir els valors que es determinin per altres, mitjançant un intercanvi o permuta d'una referència viva per una altra de nova, amb unes característiques de termini i cupó diferents, si s'escau, i d'altra, la recompra de valors a preu de mercat de comú acord amb el tenidor.
Tant el bescanvi com la recompra de valors han de ser vistos, per tant, com a instruments de gestió de la política financera de la Generalitat que, si bé pot reforçar la liquiditat de determinades referències, permetrà dotar d'una millor estructura el deute en circulació i així mantenir l'oferta de valors que satisfaci la demanda del mercat amb un efecte de disminució de cost de la càrrega financera.
Aquests instruments no comporten en cap cas una modificació de les condicions d'emissió, ja que el seu principi no es basa en l'amortització anticipada forçosa sinó en la voluntarietat del tenidor d'intervenir per motu proprio en la permuta o venda de valors en les condicions pactades o acordades.
El fonament substantiu per assolir aquest objectiu es troba recollit en l'article 33.2 de la Llei 3/2000, de 19 de maig, de pressupostos de la Generalitat de Catalunya per al 2000, que autoritza substituir operacions d'endeutament de la Generalitat en qualsevol de les modalitats que s'enumeren en l'article 16 del Decret legislatiu 9/1994, de 13 de juliol, per dotar de major liquiditat les emissions en circulació o possibilitar l'emissió de nous tipus d'actius més adequats a les condicions actuals dels mercats financers.
Per tot això, en ús de l'autorització esmentada a proposta del conseller d'Economia, Finances i Planificació i d'acord amb el Govern,
Autoritzar el bescanvi i la recompra de valors negociables de la Generalitat de Catalunya amb termini de reembossament superior a un any emesos i posats en circulació per qualsevol dels sistemes d'emissió.
El bescanvi de valors es durà a terme canviant valors en circulació per altres emesos durant el present exercici pressupostari, d'acord amb les condicions que quedin predeterminades.
La recompra de valors es durà a terme mitjançant l'adquisició a preu de mercat d'aquells valors que es determinin i fins a l'import total que es fixi.
Tant el bescanvi com la recompra de valors respondrà, en tot cas, als objectius finals i límits establerts en l'article 33 de la Llei 3/2000, de 19 de maig, de pressupostos de la Generalitat per al 2000.
El bescanvi de valors es podrà fer per algun dels següents procediments:
b) Bescanvi per mitjà de creadors de mercat.
La recompra de valors es farà de forma directa a través d'entitats col·laboradores en el mercat.
L'elecció d'un o altre sistema, en els termes i condicions que estableixi el Departament d'Economia, Finances i Planificació, no serà limitatiu dels altres, i estarà en funció dels objectius de política financera i criteris d'oportunitat de mercat que es persegueixin en cada bescanvi, d'acord amb les finalitats establertes en el darrer paràgraf de l'article 1 d'aquest Decret.
En qualsevol cas, quan el bescanvi es faci amb valors nous posats en circulació dintre del programa d'emissions a llarg termini, es podran utilitzar els instruments i procediments previstos en els respectius sistemes de posades en circulació de valors del programa per procedir a l'intercanvi dels valors.
Les referències a bescanviar seran determinades pel Departament d'Economia, Finances i Planificació establint els mecanismes correctors adequats entre els diferents preus i períodes d'amortització, comissions i primes tant en el moment d'anunciar el corresponent bescanvi com en el moment que aquest es realitzi.
El procediment de bescanvi per subhasta suposarà licitar per un preu de la referència antiga per intercanviar-la per una de nova el preu de la qual serà prèviament fixat el mateix dia de la subhasta.
En els termes i condicions que estableixi el Departament d'Economia, Finances i Planificació.
El procediment de bescanvi entre creadors de mercat suposarà que a través d'aquestes entitats col·laboradores durant un determinat període de temps podran bescanviar saldos de referències antigues per altres de noves en base als preus prèviament prefixats d'ambdues referències.
En aquest cas el Departament d'Economia, Finances i Planificació haurà d'establir almenys el període de bescanvi, determinació de les referències a substituir, determinació del preu de les antigues i de les noves.
La recompra de valors es durà a terme amb intervencions puntuals en el mercat secundari mitjançant resolució de la Direcció General de Política Financera atorgant mandats a una o vàries entitats col·laboradores de comprar a preu de mercat un determinat volum de valors corresponents a les referències que s'hagin considerat adequats prèviament pel Departament d'Economia, Finances i Planificació.
Tant el bescanvi com la recompra de valors comportarà l'amortització anticipada amb caràcter voluntari dels valors antics bescanviats o recomprats.
Del resultat de cada bescanvi o recompra, la Direcció General de Política Financera en donarà publicitat en el Diari Oficial de la Generalitat de Catalunya.
S'autoritza al conseller d'Economia, Finances i Planificació per dictar les disposicions adequades i fixar la resta de condicions definitives, característiques i preus dels valors de bescanvi i recompres per al desplegament del que preveu aquest Decret, així com per executar els actes necessaris per a la seva eficàcia, el qual podrà delegar en el director general de Política Financera.
Barcelona, 10 d'octubre de 2000